stanford-oval/wikipedia huggingface dataset:
יוסי בכר (קצין משטרה)

| --- | --- |

 מדינה:  ישראל 
 השתייכות:   משטרת ישראל
 תקופת הפעילות:  1992–2022 (כ־30 שנה)
 דרגה:   ניצב
 תפקידים בשירות
 קצין המבצעים של מחוז המרכז  קצין אגף קהילה מרחב שפלה  קצין אג"ם מרחב שפלה  מפקד תחנת רחובות  קצין אג"ם מחוז מרכז  ראש מחלקת המבצעים  ראש חטיבת המבצעים  סגן מפקד מחוז תל אביב  ראש אגף תכנון וארגון
 
יוסי בכר (נולד ב־26 בפברואר 1970) הוא קצין משטרה ישראלי בדימוס בדרגת ניצב. במהלך שנות שירותו במשטרת ישראל שירת במגוון תפקידי פיקוד. בין תפקידיו: מפקד תחנה, ראש חטיבת המבצעים של המשטרה, סגן מפקד מחוז תל אביב וראש אגף תכנון וארגון.
ביוגרפיה

בכר התגייס לצה"ל בשנת 1988, שירת בחטיבה 7 בגדוד 75 של חיל השריון ושימש כסגן מפקד פלוגה. במהלך שירותו הצבאי השתתף במערכה ברצועת הביטחון בדרום לבנון כמפקד מחלקת שריון וסגן מפקד פלוגה, והשתחרר מהצבא בשנת 1992.
לאחר שחרורו מהצבא התגייס למשטרת ישראל ושירת בה 30 שנה. בשנת 1992 מונה למפקד בסיס במשמר האזרחי ובהמשך לראש אגף קהילה ומשמר אזרחי בתחנת פתח תקווה, ובשנת 1995 מונה לסגן מפקד אגף קהילה ומשמר אזרחי בתחנה זו. בשנת 1996 שירת כראש לשכת מפקד מחוז מרכז רב-ניצב בדימוס שלמה אהרונישקי, והמשיך לשמש כראש לשכתו גם במחוז תל אביב.
בשנת 2001 מונה לקצין המבצעים של מחוז מרכז. בשנת 2004 מונה לקצין אג"ם של מרחב שפלה. בשנת 2007 מונה למפקד משטרת רחובות וקיבל הערה פיקודית בעקבות מותו ב-2008 של גנב רכב, שוהה בלתי חוקי מרצועת עזה, תקרית בגינה נידונו שניים משוטריו למאסר על גרימת מוות ברשלנות.
בשנת 2009 מונה לקצין אג"ם של מחוז מרכז. בשנת 2012 מונה לראש מחלקת המבצעים של המשטרה. בשנת 2014 מונה לראש חטיבת המבצעים של המשטרה. במקביל לתפקידו מונה לעמוד בראש הפרויקט להכנסת מצלמות גוף, שישמשו את שוטרי משטרת ישראל.
בשנת 2016 מונה לסגן מפקד מחוז תל אביב. בשנת 2019 קודם לתפקיד ניצב ומונה לראש אגף תכנון וארגון. בדצמבר 2020 הודיע על פרישתו מהמשטרה, ופרש בשנת 2022.
החל מאוגוסט 2022 משמש כמנכ"ל החברה הכלכלית מטה בנימין.
השכלה וחיים אישיים

בכר נולד וגדל בת"א בשכונת יד אליהו, והוא בנם השני של יהודית ואברהם. בגיל שבע משפחתו עברה לפתח תקווה, והוא למד בישיבה התיכונית בנחלים ובבית ספר "במעלה" בעיר. בכר הוא בעל תואר ראשון במנהל עסקים ותואר שני במדע המדינה. בוגר המכללה לביטחון לאומי. מתגורר במודיעין-מכבים-רעות, נשוי לטובה ואב לארבעה.
הערות שוליים

↑  אלי סניור, השוטרים הפקירו: "בושה שהמפקדים לא נענשו", באתר ynet, 9 ביולי 2012
↑  רועי ינובסקי, תוכנית למניעת חיכוך: שוטרים עם "מצלמות גוף", באתר ynet, 3 באוגוסט 2016
↑  עזרי עמרם, ‏לראשונה בארץ: מצלמות גוף לשוטרים, באתר ‏מאקו‏, 3 באוגוסט 2016
↑   יהושע בריינר, בניגוד לתכנון, המשטרה הודיעה כי גם שוטרי מג"ב ויס"מ יצוידו במצלמות גוף, באתר הארץ, 20 בינואר 2019
↑  ישי פורת, אלשיך מינה ניצבים חדשים במשטרה, באתר ynet, 20 ביוני 2018
↑  משה נוסבאום, ‏אחרי מינוי המפכ"ל: ניצבים פורשים מהמשטרה, באתר ‏מאקו‏, 21 בדצמבר 2020
↑  אתר החברה הכלכלית מטה בנימין
יוסף גרינוולד

הרב יוסף גרינוולד (כ"ד באלול תרס"ג, 1903 - י"ג באב תשמ"ד, 11 באוגוסט 1984) היה ראש ישיבת "קרן לדוד" בסאטמר ורבה האחרון של פאפא שבהונגריה. לאחר השואה שימש כאדמו"ר ואב"ד פאפא, רב הקהילה וראש ישיבתה בברוקלין.
חייו

נולד בברזוביץ לרב יעקב יחזקיה גרינוולד, רבה וראש ישיבתה של פאפא ובנו של רבי משה גרינוולד, ה"ערוגות הבושם". למד אצל אחי סבו, הרב אליעזר דוד גרינוולד בעל "קרן לדוד", ובשנת תרפ"ה (1925) נישא לבתו המאומצת, שהייתה בתו של רבי יעקב יחזקיה אחיהם של רבי אליעזר דוד וסבו רבי משה.
לאחר נישואיו התגורר בסאטמר, שבה כיהן הרב אליעזר דוד גרינוולד כרב וכראש ישיבה. זמן קצר לאחר נישואיו התמנה כדיין בסאטמר. הוא היה מקורב לרבו וחותנו-החורג ועסק בהדפסת ספריו. לאחר פטירת הרב אליעזר דוד גרינוולד, בשנת תרפ"ח, עמד רבי יוסף בראש ישיבת "קרן לדוד" בסאטמר. בשנת תרצ"ח (1938) כשהוטל בניו יורק חרם כלכלי [באיקאיט] על מוצרים של רומניה, כתב רבי יוסף מכתב ליהודי ניו יורק, שלא להכניס את השליבוביץ בין המוחרמים כי זה פוגע ביהודייה.
בשנת תש"א (1941), לאחר פטירת אביו הרב יעקב יחזקיה, עבר להתגורר בפאפא ומילא את מקום אביו ברבנות ובראשות הישיבה. לאחר שלוש שנים, לאחר חג השבועות תש"ד, החלו הנאצים לשלוח את יהודי פאפא לאושוויץ. רבי יוסף גם נשלח לעבודות כפייה, במהלכן התעללו בו הנאצים. אשתו ועשרת ילדיו נרצחו בשואה. נישא בשנית למרים, בת רבי ישכר וובר, חתן דודו רבי דוד אויש מפאקש.
לאחר מלחמת העולם השנייה שב הרב גרינוולד לפאפא בניסיון לשקם את חיי הקהילה, אולם לאחר שנכשלו מאמציו עזב את הונגריה יחד עם עשרות תלמידי הישיבה. במשך מספר שנים התגורר באנטוורפן שבבלגיה.
בשנות ה-50 עבר להתגורר בברוקלין, ניו יורק, שם כונן את "קהלת יעקב - פאפא" ושימש בה רב, אדמו"ר וראש ישיבה. היה חבר בארגון התאחדות הרבנים ומשנת תש"מ נשיא.
הוא ואביו היו נוסעים לאדמו"רי בעלז ונמנה עם חסידיו של האדמו"ר מבעלז. גם לאחר המלחמה, נסע לארץ ישראל לאדמו"ר מבעלז, שכיבדו ועמד לכבודו. בויליאמסבורג עבד יד ביד עם האדמו"ר רבי יואל טייטלבוים מסאטמר (שהיו בידידות מעת אשר שימש כדיין וכמו"ץ בעיר סאטמאר באונגארן) להקמת ושגשוג היהדות אחרי המלחמה.
רבים מפסקיו מובאים בספרי נטעי גבריאל.
משפחתו

בניו: רבי יעקב יחזקיה - ממלא מקומו כאדמו"ר מפאפא בוויליאמסבורג; רבי ישראל מנחם - האדמור מתולדות יוסף פאפא בבורו פארק; רבי אהרן - דיין הקהילה בוויליאמסבורג. חתניו: הרב משה רוזנר (בן הרב יהודה רבה של טרצאל) - אב"ד טרצאל - מונסי, בעבר אב"ד הקהילה במונסי; הרב יעקב שלמה מייזליש - אב"ד לימנוב.
ספריו

שו"ת ויען יוסף - על ד' חלקי שו"ע, שישה חלקים
ויחי יוסף - על התורה
ויחי יוסף - על מועדים
ויחי יוסף - על חנוכה
ויחי יוסף - על הגדה של פסח
ויחי יוסף - על מסכת מקוואות
חידושי שמעתתא - על מסכת פסחים
שירי מצווה - נדפס בתוך ספרי אביו ויגד יעקב
קונטרס קלח של אזוב - נספח אל הגדש"פ אגודת אזוב
קונטרס קנה בשם - נספח אל ספר ערוגת הבשם על סוגיית אין איסור חל על איסור
פתח טוב - פתיחות לבני הישיבה
דרכי יוסף - ענייני מוסר ויראת ה'
לקריאה נוספת

אהרן סורסקי, ויחי יוסף - כור מחצבתו ותולדות חייו הקדושים של...רבי יוסף גרינוולד זי"ע מפאפא..., ירושלים, תשנ"ו
הערות שוליים

↑  "מכתב בחתימת האדמו"ר ר"י גרינוולד מפאפא, רבי חיים הלברשטאם מסאטמר, ורבי ישעיה קליינמאן אל רבני ניו יורק בעניין החרם כלכלי [באיקאיט הפוגע ביהודייה. תרצ"ח [1938"
| --- | --- |
בקרת זהויות :  NLI: 987007309279205171  ISNI: 0000 0000 2149 4354  LCCN: n80028718  VIAF: 52981139   WorldCat (עם VIAF): 52981139
טקס פרסי האקדמיה הבריטית לקולנוע ה-68

| --- | --- |
 תאריך:  8 בפברואר 2015 
 מיקום:  בית האופרה המלכותית, לונדון
 מנחים:  סטיבן פריי
 →67 69←
 
טקס פרסי האקדמיה הבריטית לקולנוע ה-68 הידוע בשם טקס הבאפט"א נערך ב-8 בפברואר 2015 בבית האופרה המלכותית שבלונדון, להענקת פרסים לסרטי הקולנוע הבריטיים והזרים של שנת 2014. את הפרסים מעניקה האקדמיה הבריטית לאמנויות הקולנוע והטלוויזיה לסרט הקולנוע וסרט התעודה הטובים ביותר שהוקרנו בבתי הקולנוע בבריטניה ב-2014.
על שמות המועמדים הכריזו ב-9 בינואר 2015 סטיבן פריי והשחקן סם קלאפלין. הטקס שודר בערוץ BBC One ובערוץ. סטיבן פריי הנחה את הטקס בפעם העשירית. הטקס נפתח בהופעה של להקת הרוק הבריטית קסביאן בשיר "Stevie".
הסרט "התבגרות" זכה בשלושה פרסים מתוך חמש קטגוריות כולל הסרט הטוב ביותר, הבמאי הטוב ביותר לריצ'רד לינקלייטר, ושחקנית המשנה הטובה ביותר לפטרישה ארקט. אדי רדמיין זכה בפרס השחקן הראשי הטוב ביותר עבור הופעתו בסרט "התאוריה של הכול". ג'וליאן מור זכתה בפרס השחקנית הראשית הטובה ביותר על הופעתה בסרט "עדיין אליס". ג'יי קיי סימונס זכה בפרס שחקן המשנה הטוב ביותר על הופעתו בסרט "ויפלאש". הסרט "מלון גרנד בודפשט" זכה בחמישה פרסים מתוך 11 קטגוריות. ג'ק אוקונל זכה בפרס הכוכב העולה. הסרט "התאוריה של הכול" בבימויו של ג'יימס מארש זכה לפרס הסרט הבריטי המצטיין לשנת 2014. סרט האנימציה "סרט לגו" זכה בפרס האנימציה הטוב ביותר ו-"Citizenfour" זכה בפרס הסרט התיעודי הטוב ביותר.
זוכים ומועמדים > עמית באפט"א

מייק לי
ראו גם

טקס פרסי גלובוס הזהב ה-72
טקס פרסי אוסקר ה-87
הערות שוליים

↑  "Film Awards Information". British Academy of Film and Television Arts. נבדק ב-8 בפברואר 2015. {{cite web}}:  (עזרה)
↑  "Baftas 2015: Fry and Claflin announce nominations". BBC News. 9 בינואר 2015. נבדק ב-8 בפברואר 2015. {{cite news}}:  (עזרה)
↑  Sherwin, Adam (28 בינואר 2015). "Kasabian poached by Baftas after Brits snub". The Independent. נבדק ב-8 בפברואר 2015. {{cite news}}:  (עזרה)
1 2  Brown, Mark (8 בפברואר 2015). "Baftas 2015: Boyhood wins top honours but Grand Budapest Hotel checks out with most". The Guardian. נבדק ב-8 בפברואר 2015. {{cite news}}:  (עזרה)
↑  "Bafta Film Awards 2015: Winners". BBC News. נבדק ב-8 בפברואר 2015. {{cite web}}:  (עזרה)
↑    Rebecca Hawkes, ‏Bafta 2015 film awards - as it happened, The Telegraph, 8 February 2015
↑  Pulver, Andrew (3 בפברואר 2015). "Mike Leigh to be given 2015 Bafta fellowship". The Guardian. נבדק ב-8 בפברואר 2015. {{cite news}}:  (עזרה)
| פרס באפט"א לקולנוע |
| --- | --- | --- |
| פרסים עכשוויים | שחקן • שחקנית • סרט אנימציה • סרט בריטי • ליהוק • צילום • עיצוב תלבושות • בכורה לתסריטאי, במאי או מפיק בריטי מצטיין • במאי • סרט תיעודי • עריכה • הסרט הטוב ביותר • סרט שאינו בשפה האנגלית • איפור ועיצוב שיער • מוזיקה • עיצוב הפקה • כוכב עולה • תסריט מעובד • תסריט מקורי • סרט אנימציה קצר • סרט קצר • סאונד • שחקן משנה • שחקנית משנה • אפקטים חזותיים |  |
| פרסים מיוחדים | פרס עמית באפט"א • תרומה מצטיינת לקולנוע • פרס מיוחד |  |
| פרסי עבר | פרס השחקן המבטיח • התסריט • התסריט הבריטי • השחקן הבריטי • השחקן הזר הטוב ביותר • השחקנית הבריטית • השחקנית הזרה |  |
| טקסים | 1947 • 1948 • 1949 • 1950 • 1951 • 1952 • 1953 • 1954 • 1955 • 1956 • 1957 • 1958 • 1959 • 1960 • 1961 • 1962 • 1963 • 1964 • 1965 • 1966 • 1967 • 1968 • 1969 • 1970 • 1971 • 1972 • 1973 • 1974 • 1975 • 1976 • 1977 • 1978 • 1979 • 1980 • 1981 • 1982 • 1983 • 1984 • 1985 • 1986 • 1987 • 1988 • 1989 • 1990 • 1991 • 1992 • 1993 • 1994 • 1995 • 1996 • 1997 • 1998 • 1999 • 2000 • 2001 • 2002 • 2003 • 2004 • 2005 • 2006 • 2007 • 2008 • 2009 • 2010 • 2011 • 2012 • 2013 • 2014 • 2015 • 2016 • 2017 • 2018 • 2019 • 2020/21 • 2021 • 2022 • 2023 |  |
ריצ'רד לינקלייטר, זוכה פרס הבמאי הטוב ביותר
אדי רדמיין, זוכה פרס השחקן הטוב ביותר
ג'וליאן מור, זוכת פרס השחקנית הטובה ביותר
ג'יי קיי סימונס, זוכה פרס שחקן המשנה הטוב ביותר
פטרישה ארקט, זוכת פרס שחקנית המשנה הטובה ביותר
וס אנדרסון, זוכה פרס התסריט המקורי הטוב ביותר
ג'ק אוקונל, זוכה פרס הכוכב העולה
יוסף גרדא

| --- | --- |
אין תמונה חופשית
 לידה:  18 ביוני 1911 הונגריה 
 פטירה:  23 בינואר 2000 (בגיל 88) ישראל 
 מדינה:  ישראל 
 מקום לימודים:  פרנקפורט 
 שפות היצירה:  הונגרית, עברית 
 
יוסף גרדא (בהונגרית: Gréda József; אוראדיה, 18 ביוני 1911 – תל אביב, 23 בינואר 2000) היה משורר, סופר, מתרגם עיתונאי, יהודי-הונגרי-ישראלי. חלק משיריו פורסמו באנתולוגיות יהודיות בהונגרית.
קורות חיים

יוסף גרדא סיים את בית הספר התיכון בעיר הולדתו ולאחר מכן למד כלכלה בפרנקפורט אם מיין (1931–1933). הוא עסק ככלכלן בתחום המסחר באוראדיה. בשנת 1944 גורש לאושוויץ, שרד, חזר הביתה והמשיך בעיסוקו הקודם. לאחר מכן מ-1950 מונה למזכיר הספרותי של התיאטרון הממלכתי אוראדיה, בשנת 1961 עלה לישראל, עבד כעיתונאי עבור העיתון אוי קלט בתל אביב (בדומה לאפרים קישון ליוסף (טומי) לפיד ועוד) במקביל כתב, תרגם ופרסם בעשרות מקומות.
יצירתו

שיריו ותרגומיו הראשונים ראו אור בהוצאת Cimbora ; בשנת 1927, הוא פירש את "לאן", האוסף ההונגרי הראשון של שירי אריך קסטנר. הוא כתב לעיתונים ולכתבי עת רבים מאוד בשפה ההונגרית:
העידן שלנו (Korunk)
דפי בראשוב (Brassói Lapok)
אוי קלט (Új Kelet)
מילת אמת (Igaz Szó)
דרכנו (Utunk)
קדימה (Előre)
העיתון הספרותי (של בודפשט) (Irodalmi Újság)
אחרי עלייתו ארצה היה חבר במערכת העיתון אוי קלט החדש שיצא בתל אביב.
גרדא תרגם כ-40 מחזות להונגרית, לרבות:
"המצודה ההרוסה" של הוריה לובינסקו (Horia Lovinescu) (1956 בצורת ספר)
הקומדיה הספרדית בחרוזים "חצאית גובלין" של פדרו קלדרון דה לה ברקה.
שירים נבחרים מאת Cezar Bolliac (1953)
שירים נבחרים מאת אלכסנדרו טומה (1953) Alexandru Toma
של צ'יצ'רונה תיאודורסקו (1957) Cicerone Theodorescu
האפוס "וידרה" של B. P. Haşdeu Răzvan (1969)
כמה שירים של מיכאי אמינסקו תורגמו על ידו להונגרית.
הוא תרגם גם מרוסית. כתב כמה יצירות מקוריות לתיאטרון בובות. אוסף התרגומים שלו של משוררים עבריים בני זמננו ראה אור כבר בתל אביב (1971) אחרי עלייתו ארצה, ואנתולוגיית השירה ביידיש "הגן לשעבר" יצאה לאור בבודפשט (1971). חלק משיריו ראו אור גם בעברית בתרגומו של אביגדור המאירי.
ספריו

משוררים בניכר. אנתולוגיה של משוררים מהגרים ; תרגם יוסף גרדה; אוי קלט, קלוז', 1940
הנהלת חשבונות היא משחק ילדים! חשבונאות כפולה ; זכויות יוצרים, אוראדיה, 1944
האחז באין היות; (בהונגרית) גרפיקה, אוראדיה, 1945
קול כינור. שירים ; ספרותית ואמנותית, בוקרשט, 1955
המשוררים הישראלים העבריים של היום. אַנתוֹלוֹגִיָה ; תרגם וערך יוסף גרדא, הקדמה מאת איתמר יעוז-קסט; עקד, תל אביב, 1971
הגן לשעבר. משוררי יידיש ; בחר תרגם ואפילוג:יוסף גרדא; אירופה, בודפשט, 1986
האחז באין היות. שירי מחנה-ההשמדה; תרגם לעברית אביגדור המאירי, איתמר יעוז-קסט, יעקב גת; מהדורה שנייה; עקד, תל אביב, 1989
הגדה של פסח. ליל השימורים. תרגום חדש להונגרית עם הוראות והערות ; עורך ראשי. ברוך אוברלנדר, עורך. נפתלי קראוס, תרגם יוסף גרדא; מועדון הספר ההונגרי – אגודת החינוך היהודית של חב"ד בודפשט. 1999
מאמרים קשורים

אנתולוגיות יהודיות בהונגרית
ראו גם

הרב אלכסנדר שייבר : המשוררים הישראלים העבריים של היום. כתב העת של אגודת הסופרים ההונגרית, "העולם הגדול" (Nagyvilág), בודפשט, 1.10.1971.
ספר השירה של יוסף גרדא (בהונגרית) "קול כינור"
יוסף גרדא: אנדרה אדי ויהדות אוראדיה
לקריאה נוספת

Romániai magyar irodalmi lexikon : לקסיקון הספרות ההונגרית ברומניה: סיפורת, כתיבה ציבורית, ספרות מדעית 1991). ISBN 973-26-0212-0
המוזיאון הספרותי פטפי
אחוז באין היות הספרייה הלאומית של ישראל.
| --- | --- |
בקרת זהויות :  NLI: 987007261896805171  ISNI: 0000 0000 7987 1386  LCCN: n90712524  VIAF: 23769459   WorldCat (עם VIAF): 23769459
יגאל תלמי (קצין)

| --- | --- |

 לידה:  13 בדצמבר 1934 משמר העמק, פלשתינה (א"י)
 פטירה:  17 בפברואר 2001 (בגיל 66) משמר העמק, ישראל
 מקום קבורה:  משמר העמק 
 מדינה:  ישראל 
 השתייכות:   צבא הגנה לישראל
 תקופת הפעילות:  1952–1984 (כ־32 שנים)
 דרגה:   אלוף-משנה
 תפקידים בשירות
 קצין קשר גדוד 51  קצין קשר גדוד 890  קצין אג"ם חטיבה 80  קצין המודיעין של עוצבת סיני  קצין המודיעין של פיקוד הדרום  מפקד מחלקת מודיעין שדה
 פעולות ומבצעים
 מבצע ירקון   מלחמת סיני   מלחמת ששת הימים   מלחמת ההתשה   מלחמת יום הכיפורים   מלחמת לבנון הראשונה
 עיטורים
   עיטור המופת
 תפקידים אזרחיים
 מנהל שומריה, מנכ"ל חברת "תמה"
 
יגאל תלמי (13 בדצמבר 1934 - 17 בפברואר 2001) היה קצין צה"ל בדרגת אלוף-משנה, שירת כקצין המודיעין של פיקוד הדרום וראש מחלקת מודיעין השדה. בעל עיטור המופת על חלקו במבצע ירקון.
ביוגרפיה

תלמי נולד במשמר העמק, בנם של אמה לוין תלמי ומאיר תלמי, שניהם אנשי השומר הצעיר שכיהנו חברי הכנסת מטעם מפ"ם והמערך.
בצה"ל שירת בחיל הקשר, עבר קורס אלחוטנים וקורס קציני קשר. שירת כקצין קשר של גדוד 51 בחטיבת גבעתי. ב-1955 התנדב לצוות הסיירים לבחינת עבירות צירים בסיני לקראת מבצע קדש. על חלקו בפעילות זו שכונתה מבצע ירקון זכה לצל"ש מהרמטכ"ל משה דיין שהומר בהמשך לעיטור המופת. הוא היה בכך הראשון מבין חיילי חיל הקשר שעוטר בצל"ש. באוקטובר 1956 הצטרף לצוות ההקמה של גדוד ד' בחטיבת הצנחנים ומונה לקצין הקשר הגדודי, במהלך מלחמת סיני מונה לקמב"ץ הגדוד. לאחר המלחמה שימש קצין הקשר של גדוד 890.
לאחר שחרורו מצה"ל עבד במשק קיבוץ משמר העמק והיה מנהל המוסד החינוכי שומריה בקיבוץ. במילואים שירת כקצין המודיעין של חטיבה 80, חטיבת צנחנים, ולחם עמה במלחמת ששת הימים. בהמשך שירת כקצין אג"ם של החטיבה. לאחר מלחמת יום הכיפורים חזר לשירות הקבע ומילא תפקידים באגף המודיעין. שירת כקצין המודיעין של אוגדה 252, ב-1976 מונה לסגן קצין המודיעין של פיקוד הדרום וב-1978 מונה לקצין המודיעין של הפיקוד. בתקופת מלחמת לבנון הראשונה שימש ראש מחלקת מודיעין שדה. השתחרר ב-1984.
לאחר שחרורו עבד במפעל "תמה" בקיבוץ משמר העמק וכיהן כמנכ"ל המפעל במשך מספר שנים.
הערות שוליים

↑  אנשי צה"ל צוינו לשבח, הארץ, 19 ביולי 1955
↑  גדוד חי"ר מוצנח ד' באתר הצנחנים עשור הראשון
טראג'י פ. הנסון

| --- | --- |

הנסון, 2016
 לידה:  11 בספטמבר 1970 (בת 54) וושינגטון די. סי., ארצות הברית ארצות הברית
 מדינה:  ארצות הברית 
 תקופת הפעילות:  מ-1997
 מקום לימודים:  אוניברסיטת הווארד  Oxon Hill High School  אוניברסיטת המדינה החקלאית-מכנית של קרוליינה הצפונית 
 מספר צאצאים:  1 
 פרסים והוקרה:  פרס גלובוס הזהב
 פרופיל ב-IMDb
 
טראג'י פנדה הנסון (באנגלית: Taraji Penda Henson; נולדה ב-11 בספטמבר 1970) היא שחקנית קולנוע וטלוויזיה אמריקאית. הייתה מועמדת לפרס אוסקר לשחקנית המשנה הטובה ביותר לשנת 2009 על תפקידה בסרט "הסיפור המופלא של בנג'מין באטן". כיכבה בתור קוקי ליון בסדרת הדרמה של רשת פוקס "אימפריה" בין השנים 2015–2020, ועל תפקידה בסדרה זכתה בפרס גלובוס הזהב והייתה מועמדת פעמיים לפרס אמי לבידור בפריים טיים לשחקנית ראשית בסדרת דרמה.
ביוגרפיה

הנסון נולדה בדרום-מזרח וושינגטון די. סי., לברניס גורדון, מנהלת חברה בחנות כלבו בוושינגטון, ולבוריס הנסון, שרת ומייצר מתכת. שמה הפרטי של הנסון הוא בשפה הסוואהילית: "טראג'י" משמעותו "תקווה", ו"פנדה" – "אהבה".
יש לה שני אחים צעירים, שון ואפריל. היא מדברת לעיתים קרובות על השפעתה של סבתה מצד אמה, פטסי באלארד, שליוותה אותה בטקס פרסי אוסקר ה-81 בשנה בה הועמדה. על פי ניתוח DNA מיטוכונדריאלי, הנסון מקורבת לשבט אנשי המאסה בקמרון. לדבריה, חוקר הקוטב הצפוני מת'יו הנסון היה "אחיו של סבא רבא שלי."
הנסון למדה ב"תיכון אוקסון היל" במרילנד, ולאחר מכן למדה באוניברסיטת המדינה של קרוליינה הצפונית לחקלאות וטכנולוגיה. לאחר שסיימה את לימודיה במוסדות אלה בהצלחה, החלה ללמוד לתואר ראשון באמנויות הבמה באוניברסיטת הווארד. כדי לממן את לימודיה, היא עבדה בבקרים כמזכירה בפנטגון ובערבים עבדה כמלצרית מזמרת באוניית התענוגות "the Spirit of Washington".
קריירה

בשנת 1997 החלה לשחק בסדרות טלוויזיה בתפקידי אורח, אך את תפקידה הבולט הראשון קיבלה בשנת 2001, בסרט הדרמה "בייבי בוי" לצדו של הזמר טייריס גיבסון.
בשנת 2002 הצטרפה לעונה השנייה של סדרת הפשע "המחלקה", שם גילמה את תפקידה של המפקחת ריינה וושינגטון, לצד השחקנים בוני בדליה וג'ון האם. היא שיחקה בתפקיד זה עד העונה הרביעית ב-2004.
הופעתה הראשונה המשמעותית של הנסון על מסך הקולנוע הייתה בשנת 2005 בסרט זוכה פרס האוסקר "מלחמות הראפ". באותה שנה שיחקה הנסון גם במותחן האקשן "ארבעה אחים".
בשנת 2008 כיכבה הנסון בדרמת המסתורין הרומנטית זוכת 3 פרסי האוסקר של דייוויד פינצ'ר "הסיפור המופלא של בנג'מין באטן". בסרט גילמה הנסון את דמותה של קוויני שמאמצת את בנג'מין באטן גיבור הסרט. על תפקידה בסרט הייתה הנסון מועמדת לפרס אוסקר לשחקנית המשנה הטובה ביותר, לפרס גילדת שחקני המסך, פרס בחירת הקהל ועוד.
בשנת 2011 שיחקה בתפקיד הראשי בסרט הטלוויזיה "נלקח ממני: סיפורה של טיפאני רובין" ברשת LMN, אודות סיפורה האמיתי של טיפאני רובין שיצאה למבצע חילוץ של בנה בן ה-6 מאביו שחטף אותו במהלך 2008 עד לסיאול, קוריאה הדרומית. טראג'י אשר גילמה את רובין, הייתה מועמדת לפרס אמי לשחקנית הטובה ביותר במיני-סדרה או סרט טלוויזיה, אך לא זכתה.
החל משנת 2011 גילמה הנסון בסדרה "מבוקש" את דמותה של הבלשית ג'וזפין "ג'וז" קרטר, בלשית במחלקת רצח במשטרת ניו יורק, עד אמצע העונה השלישית. בשנת 2014 שיחקה בדרמת הפשע "אף מעשה טוב" לצד אידריס אלבה.
החל משנת 2015 ועד שנת 2020, כיכבה הנסון בתפקיד ראשי בדרמה המוזיקלית "אימפריה" של רשת פוקס, העוסקת בתעשיית חברות ההקלטה של מוזיקת ההיפ הופ. בסדרה היא מגלמת את דמותה של קוקי ליון, אשתו של מייסד החברה, אותו משחק טרנס האוורד. על תפקידה בסדרה קיבלה פרסים וביקורות חיוביות ממבקרים בארצות הברית, ואף זכתה בפרס גלובוס הזהב לשחקנית הטובה ביותר בסדרת דרמה וקיבלה שתי מועמדויות לפרס אמי לבידור בפריים טיים לשחקנית ראשית בסדרת דרמה בשנים 2015 ו-2016
בשנת 2016 גילמה את המתמטיקאית קתרין ג'ונסון בסרט הדרמה הביוגרפי "מאחורי המספרים", אשר מבוסס על ספר באותו שם מאת מרגוט לי שטרלי, ועוסק בפעילותן של ג'ונסון, דורותי ווהן, מרי ג'קסון ונשים אפרו-אמריקאיות נוספות שנטלו חלק בתוכנית מרקורי של נאס"א. על תפקידה בסרט קיבלה מועמדויות וזכיות רבות ואף ביקורות טובות מהמבקרים על משחקה. באותה שנה שיחקה בסרטו של פיטר בילינגסלי "במנוסה". בסוף שנה זו, מגזין טיים בחר בהנסון לאחד ממאה האנשים המשפיעים ביותר בעולם. באותה השנה פרסמה את האוטוביוגרפיה שלה "Around the Way Girl" בהפצה של הניו יורק טיימס והפך במהרה לרב-מכר.
בשנת 2019 כיכבה בסרט "מה גברים רוצים" (מבוסס על הקומדיה הרומנטית של מל גיבסון "מה נשים רוצות" משנת 2000), כסוכנת ספורט, שלא מקבלת הערכה מעמיתיה הגברים, ומקבלת את היכולת לשמוע את מחשבות הגברים שבסביבתה.
ביולי 2020 פורסם כי הנסון מפיקה סדרת ספין אוף בכיכובה לסדרה "אימפריה".
בשנת 2021 השתתפה בספיישל "החבובות: האחוזה הרדופה" שעלה בדיסני+.
בשנת 2024, הנסון נכללה ברשימת טיים 100.
חיים אישיים

בשנת 1994, ילדה הנסון את בנה, מרסל. אביו, ויליאם למאר ג'ונסון, היה בן זוגה של הנסון בשנות בית הספר התיכון והמכללה והוא נרצח ב-2003.
הנסון התארסה לשחקן ה-NFL לשעבר קלווין היידן ב-13 במאי 2018. באוקטובר 2020 חשפה כי השניים נפרדו.
כתומכת ידועה של ארגון 'אנשים למען יחס מוסרי לבעלי חיים' (PETA), הופיעה הנסון בינואר 2011 בקמפיין עירום עם הכותרת "אני מעדיפה להיות עירומה מאשר ללבוש פרווה". היא השתתפה שוב בקמפיין ל-PETA בשנת 2013, שהפעם הכותרת היא "תהיה מלאך לבעלי חיים", שם הנסון הצטלם עם הכלב המשפחתי 'דוד וילי'. "כלבים כבולים סובלים מדי יום ביומו", נכתב בקמפיין. "הם קופאים, רעבים, צמאים, פגיעים ובודדים. שמור אותם בפנים, איפה שזה בטוח וחם."
בפברואר 2015 התייצבה לסדרת פרסומים של ארגון קמפיין NOH8 אשר תומך בקהילת הלהט"ב. בסוף 2017 עברה לתזונה טבעונית כדי למנוע היווצרות של סרטן הקיבה. הנסון היא נוצריה ורואה במשחק כחוויה רוחנית.
פילמוגרפיה > קולנוע

| שנה | סרט | תפקיד | הערות |
| --- | --- | --- | --- |
| 1998 | חוכמת רחוב | תמי |  |
| 2000 | הרפתקאות רוקי ובולווינקל | סטודנטית כנף-שמאלית |  |
| 2001 | בייבי בוי | איווט |  |
| 2002 | ספר האהבה | דייט מס' #4 / נערת גטו |  |
| 2004 | מופע השיער | טיפאני |  |
| 2005 | מלחמות הראפ | שאג |  |
| 2005 | ארבעה אחים | קמיל מרסר |  |
| 2005 | חיה | רמונה |  |
| 2006 | משהו חדש | נדרה |  |
| 2006 | לחסל את האס | שריס ווטרס |  |
| 2007 | דבר אליי | ורנל ווטסון |  |
| 2008 | The Family That Preys | פאם אוונס |  |
| 2008 | הסיפור המופלא של בנג'מין באטן | קוויני |  |
| 2009 | בטוב וברע | קלריס קלארק-ג'ונסון |  |
| 2009 | עונת ההוריקן | דיינה קולינס |  |
| 2009 | I Can Do Bad All by Myself | אפריל ג'ונס |  |
| 2010 | דייט לילי | הבלשית ארויו |  |
| 2010 | קראטה קיד | שרי פרקר |  |
| 2010 | עולם מציצני | מארי |  |
| 2010 | פעם נפול | פרל |  |
| 2011 | הרופא הטוב | תרזה |  |
| 2011 | לארי קראון | בלה |  |
| 2011 | From the Rough | קטנה סטארקס |  |
| 2012 | לחשוב כמו גבר | לורן האריס |  |
| 2014 | לחשוב כמו גבר 2 | לורן האריס |  |
| 2014 | אף מעשה טוב | טרי גראנג'ר |  |
| 2014 | טופ פייב | הופעת קמע בתור עצמה |  |
| 2016 | במנוסה | סמנת'ה תורמן |  |
| 2016 | מאחורי המספרים | קתרין ג'ונסון |  |
| 2018 | מרי הגאה | מרי גודווין |  |
| 2018 | מרירות | מלינדה גייל |  |
| 2018 | ראלף שובר את האינטרנט | יססס | דיבוב |
| 2019 | מה גברים רוצים | אלי דייוויס |  |
| 2019 | האויבים הכי טובים | אן אטווטר |  |
| 2020 | קופי וקארים | ונסה מנינג |  |
| 2022 | המיניונים: עלייתו של גרו | בל בוטום | דיבוב |
| 2023 | הצבע ארגמן | שוג אייברי |  |
| 2023 | Tell It Like a Woman | — | במאית הקטע "Pepcy & Kim" |
| 2023 | מפרץ ההרפתקאות: סרט העל | ויקטוריה ואנס | דיבוב |
פילמוגרפיה > טלוויזיה

| שנה | סדרה | תפקיד | הערות |
| --- | --- | --- | --- |
| 1997 | The Parent 'Hood | איידה | פרק: "Fast Cash" |
| 1997 | תאומות | בריאנה | פרק: "Two's Company" |
| 1998-1997 | Smart Guy | מוניק / לזלי | 3 פרקים |
| 1998 | ER | פטריס רובינס / אלן | 2 פרקים |
| 1998 | הצלצול הגואל: הכיתה החדשה | בחורה מס' #3 | פרק: "Loser" |
| 1999-1998 | פליסיטי | בחורה מס' #2 / סטודנטית לאמנות | 2 פרקים |
| 1999 | פסיפיק בלו | רונדה | פרק: "The Right Thing" |
| 2000 | בית הספר של השטן לבנות | פייג' | סרט טלוויזיה של ABC |
| 2000 | רפואה שלמה | קריסטל | פרק: "Drug Interactions" |
| 2001 | Murder She Wrote: The Last Free Man | בס פינקני | סרט טלוויזיה של CBS ספין אוף לסדרת הטלוויזיה "רצח במשיכת קולמוס" |
| 2004-2002 | The Division | המפקחת ריינה וושינגטון | 14 פרקים |
| 2004 | כולנו | קים | פרק: "In Through the Out Door" |
| 2005 | חצי וחצי | גבריאלה | פרק: "The Big How to Do & Undo It Episode" |
| 2005 | האוס | מוירה | פרק: "Spin" |
| 2006 | CSI | כריסטינה | פרק: "I Like to Watch" |
| 2008-2007 | בוסטון ליגל | וויטני רום | תפקיד משני; (עונה 4); 17 פרקים |
| 2008 | איליי סטון | אנג'לה סקוט | 3 פרקים |
| 2010 | המופע של קליבלנד | שאנל ויליאמס | דיבוב; פרק: "Brotherly Love" |
| 2011 | Taken from Me: The Tiffany Rubin Story | טיפאני רובין | סרט טלוויזיה של LMN מועמדת פרס אמי לבידור בפריים טיים לשחקנית ראשית במיני-סדרה או בסרט (אנ') (2011) |
| 2013-2011, 2015 | מבוקש | הבלשית גוס'לין "ג'וס" קרטר | תפקיד ראשי; (עונות 3-1) תפקיד אורח (עונה 4); 55 פרקים |
| 2014 | עונה של אהבה | ג'קי | סרט טלוויזיה של Lifetime |
| 2020-2015 | אימפריה | קוקי ליון | תפקיד ראשי (6 עונות); 102 פרקים |
| 2016 | עידן הקרח: בריחתה של הביצה | את'ל | דיבוב; סרט טלוויזיה של Fox |
| 2017 | משפחת סימפסון | פראלין | דיבוב; פרק: "The Great Phatsby" |
| 2019 | טוקה וברטי | טרי | דיבוב; פרק: "Sweetbeak" |
| 2021 | החבובות: האחוזה הרדופה | קונסטאנס האטצ'אווי | דיבוב; ספיישל טלוויזיוני של דיסני+ |
| 2023 | אבוט אלמנטרי | ואנטה טיגס | פרק אחד מועמדת פרס אמי לבידור בפריים טיים לשחקנית אורחת בסדרת קומדיה (אנ') (2023) |
| 2024 | Fight Night: The Million Dollar Heist | ויויאן תומאס | מיני-סדרה של Peacock |
פרסים ומועמדויות

| שנה | פרס | קטגוריה | פרויקט | תוצאה | מקור |
| --- | --- | --- | --- | --- | --- |
| 2024 | פרס NAACP Image | שחקנית המשנה הטובה ביותר בסרט קולנוע | הצבע ארגמן | זכייה |  |